Australiërs wil seerommel verwyder met Seabin | Maroela Media
Australiërs wil seerommel verwyder met Seabin
Andrew Turton en Pete Ceglinski met die Seabin. Foto: Facebook via The Seabin Project
Twee Australiese branderplankryers het 'n patent ontwerp wat poog om rommel uit hawens, en uiteindelik die see, te verwyder.
Die Australiërs, Andrew Turton en Pete Ceglinski, het dié patent, wat die Seabin genoem word, ontwerp omdat hulle 'n toename in rommel op strande en in die see gesien het.
"Daar is ongeveer 9 miljoen ton plastiekrommel en meer as 2 400 miljoen liter olie in die see. Enigiets wat 'n mens op die strande los, het 'n goeie kans om in die see te beland," het Turton in 'n video aan Huffington Post verduidelik.
Die vervaardigers sê die Seabin is 'n volhoubare en kreatiewe idee om die see skoon te maak, omdat die rommel versamel in hawens en naby kuslyne. "Die Seabin suig die vuilgoed met 'n pomp in 'n gaassak in sodat die water weer kan ontsnap. In die proses vang dit alle vuilgoed en olies op," het Ceglinski verduidelik.
Die kreatiewe ontwerp sal werkers vervang wat daagliks in die hawens en op die strande die rommel moet verwyder. Die sak van die masjien moet egter twee keer per dag vervang word, na gelang van die hoeveelheid rommel.
Hulle wil ook met die Seabin 'n afname in die sterftes van seediere teweegbring. "Ongeveer 1 000 000 seevoëls en 100 000 mariene soogdiere gaan jaarliks dood weens rommel in die see. Elke klein bietjie rommel wat ons uit die see verwyder, is 'n stap nader aan 'n gesonde mariene lewe," het hulle verduidelik.
Kyk hoe die Seabin werk in die video hier onder.
[Video] Kosbare oomblik toe sy vir die eerste keer 'sien'
Wel gedaan !! Baie Dankie aan Andrew en Pete julle doen almal n groot guns .
Laat die Aussies ons nou leer! Ek hoop van harte die Seabin word aangekoop. Mense wat strande skoonmaak bestaan nie hier nie, of ja, dalk is hul gelys as werkers by die munisipaliteite maar iemand anders kry die salaris, want skoon strande is min te siene hierlangs